Tranter umens: Bainvegni Ralf!

Da Chatrina Josty

Ralf, mes nov cunabitant è arrivà. Durant las vacanzas da "Nadal ha el fatg midada. Quai vegn ad esser stà ina midada difficila, per Ralf, uschia l'emprima giada dal tut davent da mami. Na, jau stoss chalar da far fis cun Ralf. Ralf è in char, gea quai è el. EI guarda gea era schon or da quai charin. Blond e cun vistas sco in poppin. Ah, uss cumenz jau schon puspè. Ralf, el è in um da forsa bunamain dus meters cun ina fatscha d'in mattin! Ma el è in flot.
In pau steri forsa, uschia da quai betg locker.
Jau sun dentant gia londervi dapi in'emna a ponderar ina strategia per schluccar in pau il schani. Jau hai empruvà cun la terapia da schoc. Betg propi brutal, insumma betg. Jau hai mo tadlà in pau pli dad aut las "Queens of the stone age" e lura hai jau stuì mussar in pau energicamain sco ch'ins cuschina endretg spaghettis. Uschia ch'ins vesa suenter era ch'ins ha fatg els cun sosa da tomatas.... Ma Ralf sa lascha halt er schoccar spert. Schoccà era el per exempel cur ch'el ha badà che jau na ser l'isch da l'abitaziun mai cun la clav. Sche jau n'haja betg tema, la notg, cun l'isch avert, ha el lura dumandà a mai l'auter di. Na, tema n'hai jau betg, hai jau ditg, anzi, sas tge bella aventura che quai fiss, sche ina bella notg stess x -insatgi en mia chombra! Quai era natiralmain ina sgnocca! Jau na sai però betg, sche Ralf ha chapì quel, forsa ch'el ha pensà che jau discurria uschè pervia dal martini (u pervia dals dus martinis) che jau aveva bavì avant. Uiuiu alcohol! Natiralmain che era quel era part da mia terapia da schoc. Ma baiver na vuleva Ralf betg. E steri è el anc adina. Tge far? Forsa che jau emprov a partir dad oz cun in'autra metoda, jau emprov dad esser ina charina. Gea, Ralf, jau taidl mo pli da bassin musica, e lura era mo pli Plüsch. E gea, Ralf, ti has raschun, nus stuain ussa unbedingt dischinfectar la frestgera, il schimmel ch'ha attatgà mes jogurt po daventar fitg privlus.
Ma... jau na sai lura betg, sche quai è lura la meglra strategia. Sche quai è la strategia per far daventar pli luc a noss char Ralf.

Tranter umens - La nova columna en las Punts. Chatrina Josty, studenta a Friburg scriva da sia vita en ina WG cun dus umens.